**Hallgatói jogok és kötelezettségek**

**Az egyetem hallgatóit tanulmányaikhoz kapcsolódóan az alábbi jogok illetik meg:**

* A hallgató jogosult hallgatói jogviszonyának fennállását tanúsító diákigazolványra.
* A hallgató jogosult tájékoztatást kapni kötelezettségeiről és jogairól, az oklevél megszerzésének feltételeiről, az órarendről és a tanulmányi követelményekről.
* A hallgató jogosult megismerni az egyetem szervezeti és működési szabályzatát, a tanulmányi és vizsgaszabályzatot, valamint a hallgatókat érintő egyéb szabályzatokat.
* A hallgató jogosult megismerni az oktatási időszakra vonatkozó tanulmányi tájékoztatót.
* A hallgatónak lehetősége van arra, hogy az egyetemen illetőleg más egyetemen korábban teljesített tanulmányait elfogadtassa, és a megfelelő követelmények teljesítése alól felmentést kapjon.
* A hallgató egy tárgyból egy vizsgaidőszakban legfeljebb három vizsgát tehet. Egy adott tárgyból megkísérelt két vizsga között (egyetemi/kari szabályozás szerint) 2-3 három napnak kell eltelnie.
* A szóbeli vizsgák általában nyilvánosak; a vizsgázó számára lehetővé kell tenni a felelete előtti rövid felkészülést.
* A hallgató tanulmányai során (egyetemi/kari szabályozás szerint) egy alkalommal jogosult dékáni méltányossági vizsga kérésére.
* A hallgató minden félévben (egyetemi/kari szabályozás szerint) legfeljebb két tárgyból jogosult sikeres vizsgáját javítani.
* A hallgatók teljesítményük és évfolyamuk teljesítményének függvényében a második félévtől kezdődően tanulmányi ösztöndíjra jogosultak.
* A Tanulmányi Bizottság a hallgató indokolt kérelmére, különös méltánylást érdemlő esetben (például kiemelkedő tudományos vagy közéleti tevékenység, súlyos betegség, szülés esetén) kedvezményes tanulmányi rendet, illetőleg vizsgarendet biztosíthat.
* A hallgatók jogorvoslati lehetőséggel rendelkeznek a Debreceni Egyetem minden olyan intézkedése vagy intézkedésének elmulasztása miatt, amelyek a hallgatói jogviszonyt sértik.

**Az egyetem hallgatóit tanulmányaikhoz kapcsolódóan az alábbi kötelezettségek terhelik:**

* A hallgató hallgatói jogviszonyának létesítése érdekében köteles személyesen és írásban beiratkozni.
* A hallgató köteles félévente az elektronikus tanulmányi rendszeren keresztül nyilatkozni, hogy az adott oktatási időszakban fenntartja (aktív félév) vagy szünetelteti (passzív félév) hallgatói jogviszonyát.
* A hallgató a szorgalmi időszak második hetének végéig köteles a félév során az általa hallgatni kívánt tárgyakat az elektronikus tanulmányi rendszeren keresztül felvenni.
* A hallgatók részvétele az előadáson elvárt – a tanszékek az előadásokon való részvételt a követelményrendszer részévé tehetik. A szemináriumokon való részvétel kötelező – egy adott szemináriumról/laborról (egyetemi/kari szabályozás szerint) a hallgatók egy félévben 2 alkalommal hiányozhatnak. A kettőnél több alkalommal történő hiányzás a hallgató beszámolási kötelezettségét von(hat)ja maga után az adott tárgyból.
* A hallgató köteles a képzésben előírt, a félév során felvett, a kurzusok oktatói által (az első hétén) pontosított követelményeknek eleget tenni (nem teljesített kreditek díjkötelesek).
* A diploma megszerzésének feltétele (egyetemi/kari szabályozás szerint): a hallgató egy(több) élő nyelvből állami vagy államilag elismert középfokú „C”, vagy azzal egyenértékű nyelvvizsgával rendelkezzen.
* A képzés során a hallgatóknak a mintatantervben rögzített szakmai gyakorlatot kell teljesíteni.
* A diploma megszerzésének feltétele (egyetemi/kari szabályozás szerint): nappali tagozaton a hallgató tanulmányai során 2-3 féléven keresztül heti két óra testnevelés foglalkozáson vegyen részt, amely kiváltható minősített versenysport-tevékenységgel, illetőleg regisztrálható egyetemi sporttevékenységgel. Levelező tagozatos hallgatóknak a diploma megszerzéséhez nem kell testnevelést teljesíteniük.
* A hallgató köteles tűzvédelmi oktatáson részt venni.
* A hallgató tanulmányai lezárásaként, előzetesen meghatározott tárgyakból záróvizsga letételére köteles.

A hallgatók jogaira és kötelezettségeire vonatkozó felsorolás nem teljes, kizárólag tájékoztatási célból készült. A hallgatói jogok és kötelezettségek tekintetében a Felsőoktatásról szóló 2005. évi CXXXIX törvény és a Debreceni Egyetem Tanulmányi és Vizsgaszabályzata, egységes szerkezetben a kari sajátosságokkal követendő.